Diari Oficial de la Generalitat Valenciana


Sumari del DOGV 6166, del 16-12-2009 (2009/13416)

RESOLUCIÓ de 12 de novembre de 2009, de la consellera de Justícia i Administracions Públiques, per la qual es ratifica l'acord d'extinció i balanç de liquidació de la Fundació Hospital Sant Joan Baptista.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6166

Data del DOGV
:   16-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/13274


Data del document
:   12-11-2009

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * fundació

RESOLUCIÓ de 12 de novembre de 2009, de la consellera de Justícia i Administracions Públiques, per la qual es ratifica l'acord d'extinció i balanç de liquidació de la Fundació Hospital Sant Joan Baptista. [2009/13196]  
Vist l'expedient sobre ratificació, pel Protectorat, de l'acord d'extinció i liquidació adoptat pel Patronat de la Fundació Hospital Sant Joan Baptista, resulten els següents,  
Fets  
Primer. En data 30 de juliol de 2009, segons Registre d'Entrada de la Conselleria de Justícia i Administracions Públiques, Julià Engo i Fresneda, president del Patronat de la Fundació Hospital Sant Joan Baptista, d'ara en avant la Fundació, en nom i representació de aquesta, va presentar escrit sol·licitant, del Protectorat de Fundacions, la ratificació de l'acord del Patronat de la Fundació, de data 24 de juny de 2009, d'extinció de la Fundació, a causa de la impossibilitat de realització del fi fundacional.   
En aquest sentit, al·lega la Fundació que la Residència de la 3ª Edat, que constituïa l'activitat de la Fundació en compliment dels seus fins fundacionals, desenrotllada en l'antic Hospital, si bé amb el temps va requerir de la contractació de personal laboral de suport, ha pogut mantindre's en funcionament gràcies al Conveni subscrit, el 1915, amb les Germanes Terciàries Caputxines, en virtut del qual estes s'ocupaven d'atendre la mateixa. Paral·lelament, va entrar en funcionament una Residència Geriàtrica Concertada, amb unes instal·lacions i serveis considerablement millors dels que podia oferir la Residència de la Fundació, la qual comptava amb una acreditació de funcionament provisional, ja que per a la definitiva havia d'escometre importants reformes, per tal d'adequar-se a la normativa actualment vigent en matèria de serveis socials. La redacció del projecte tècnic i les obres de rehabilitació tenen un cost aproximat de 50.000 i 500.000 €, segons els tècnics municipals i de la Conselleria de Benestar Social que han visitat l'immoble.  
La falta de recursos per a dur a terme tals reformes, el cessament de la col·laboració per part de les citades religioses i la construcció de la Residència concertada, van provocar el tancament definitiu de la Residència de la Fundació en agost de 2004. El Patronat ha dut a terme nombroses gestions per a la seua reobertura sense èxit, donada l'absència de recursos propis o aliens. Situació que ha anat donant lloc a una progressiva descapitalització de la Fundació, perquè les despeses de manteniment dels seus béns no han pogut ser compensats amb cap ingrés.  
A pesar de les gestions del Patronat davant de diverses instàncies, públiques i privades, i el suport de l'Ajuntament de l'Olleria, no s'ha aconseguit el finançament necessari per a la posada en funcionament d'algun servei, d'acord amb els fins fundacionals i la legislació actual.  
Segon. La Fundació es va classificar, per Orde del Ministeri de la Governació, de 8 de febrer de 1950, com a fundació de «Beneficència Particular», i es va establir com a objecte: «la satisfacció gratuïta i permanent de necessitats físiques i espirituals alienes, per quant es destina acollir i atendre malalts pobres en l'edifici manat a construir pel fundador", i com els seus beneficiaris: "Atenció, asil d'ancians i malalts pobres». La seua fundació té el seu origen en el testament del Sr. Juan Bautista Mompó Albiñana, de data 29 de juliol de 1899.  
L'últim Patronat que consta inscrit en el Registre de Fundacions de la CV (Resolució de 2 de setembre de 2008, de la Il·lma. Sra. Secretària Autonòmica de Justícia de la Conselleria de Justícia i Administracions Públiques) és el següent:   
President: 1. Alcalde-president de l'Ajuntament de l'Olleria, Julià Engo Fresneda; vicepresident: 2. Rector de l'Olleria, Mossén Emilio Esteve Tomás; vocals: 3. Doctor de l'Olleria: Juan Manuel Francés Ferrer; 4. Jutge de pau de l'Olleria, Rafael Ferrando Borrás.  
Tercer. Segons el balanç de situació presentat per la Fundació, el patrimoni net de la mateixa, a data 24 de juny de 2009, ascendeix a 179.470,89 €. No obstant els actius expressats en el balanç, la Fundació assevera la insuficiència dels mateixos als efectes del compliment dels fins fundacionals, atés que inclou finques rústiques de reduïdes dimensions i improductives per estar situades en zones inundables del riu Clariano i ser els costos del seu possible cultiu superiors a la rendibilitat a obtindre, i finques urbanes que es troben fora d'ordenació en el PGOU i per tant no tenen valor de mercat. Tal circumstància juntament amb l'absència de finançament, impossibiliten la realització dels fins de la Fundació.  
Finalment, es proposa que els béns i drets que resulten de la liquidació passen a titularitat de l'Ajuntament de l'Olleria, als efectes que els mateixos siguen destinats a la realització de serveis dirigits a la 3ª Edat, d'acord amb els fins fundacionals de la Fundació:   
«no sols perquè aquesta entitat ha prestat un suport continuat a la Fundació al llarg de tota la seua existència, sinó també perquè és aquesta institució la que representa els interessos de tots els ciutadans i ciutadanes de l'Olleria, alhora que, amb els béns i drets derivats de l'extinció de la Fundació, juntament amb el major pes institucional amb què compte l'Ajuntament, així com la seua major capacitat per a aconseguir ajudes públiques, podria dur a terme la posada en funcionament de serveis per a la tercera edat, que a aquesta Fundació li esta resultant impossible, i d'aquesta manera continuar complint a la voluntat fundacional».  
Quart. La Comissió de Protectorat, en la seua sessió de 30 de setembre de 2009, emet informe favorable, entre altres, en el punt del dia corresponent a la ratificació de l'acord d'extinció, així com el balanç de liquidació, en els termes expressats en els apartats precedents.  
Cinqué. En contestació al requeriment del Servei d'Entitats Jurídiques, de data 20 d'octubre de 2009, la Fundació presenta escriptura d'elevació a pública, de data 30 d'octubre de 2009, de l'acord del Patronat de data 24 de juny de 2009, d'extinció i liquidació de la Fundació, autoritzada pel notari de l'Il·lustre Col·legi de València, Alejandro C. Pérez Martínez, amb número 764 del seu protocol.  
Fonaments de dret  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 140/2009, de 18 de setembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de fundacions, corresponent-li al conseller/a la titularitat del Protectorat, sense perjudici de la possibilitat de la seua delegació o desconcentració.  
Tercer. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió, a què es refereix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a) de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f) de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran en el corresponent Registre de Fundacions.»  
Quart. Per la seua banda, l'article 26.2 de la Llei 8/1998, de 9 de desembre, de Fundacions de la Comunitat Valenciana, disposa que: «Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells (?)».  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat, de data 30 setembre de 2009, no s'aprecia motiu per a la denegació d'allò que se sol·licita.  
Vistos els preceptes legals citats i la resta de generals de pertinent aplicació, resolc:  
1. Ratificar l'acord d'extinció de la Fundació Hospital Sant Joan Baptista, adoptat pel Patronat de la mateixa en data 24 de juny de 2009, així com el corresponent balanç de liquidació en els termes descrits en el fet tercer de la present Resolució, incloent-hi la destinació a donar als béns i drets resultants de la liquidació.  
2. Inscriure, en el Registre de Fundacions de la Comunitat Valenciana, la ratificació de l'acord d'extinció i liquidació de la Fundació Hospital Sant Joan Baptista.   
Així mateix, se li recorda que, de conformitat amb el que disposa l'apartat 1, de l'article 26 de la Llei 8/1998, de 9 de desembre, de Fundacions de la Comunitat Valenciana, destinats els béns i drets resultants de la liquidació a la destinació aprovada, el Patronat sol·licitarà la baixa de la Fundació en el Registre de Fundacions de la Comunitat Valenciana, per a la qual cosa aportarà la corresponent justificació que acredite aquest aspecte.  
Notifiqueu la present resolució, que és definitiva en via administrativa, amb l'advertència que contra ella podrà interposar-se recurs contenciós administratiu davant de la Sala del Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, recurs de reposició potestatiu en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
València, 12 de novembre de 2009.- La consellera de Justícia i Administracions Públiques: Paula Sánchez de León Guardiola.